Odbitek DDV od nočitev in stroškov prehrane

Pojasnilo DURS, št. 4230-178/2010-2, 14. 5. 2010

Davčni zavezanec sprašuje, ali lahko odbije DDV od stroškov nočitev in prehrane, ki jih zagotavlja svojim delavcem. Navaja, da gradi nepremičnino in v okviru opravljanja dejavnosti prejema tudi račune za prehrano in nočitev, od katerih plačuje DDV. V zvezi z navedenim ga zanima, ali lahko od teh nabav odbije DDV, glede na to, da bo zgrajeno nepremičnino dobavil z obračunanim DDV.

V zvezi z navedenim odgovarjamo:

Davčni zavezanec lahko odbije DDV od stroškov prehrane in nočitev, če so ti stroški neposredno povezani z nadaljnjo dobavo hrane in nočitev za plačilo ter se od njih obračuna DDV.

Davčni zavezanec ima v skladu s prvim odstavkom 63. člena Zakona o davku na dodano vrednost - ZDDV-1 (Uradni list RS, št. 10/10-UPB2) pravico, da od DDV, ki ga je dolžan plačati, odbije DDV, ki ga je dolžan plačati ali ga je plačal pri nabavah blaga oziroma storitev, če je to blago oziroma storitve uporabil oziroma jih bo uporabil za namene svojih obdavčenih transakcij. 

Vendar pa na podlagi določbe e) točke 66. člena ZDDV-1 davčni zavezanec ne sme odbiti DDV od stroškov prehrane (vključno s pijačo) in stroškov nastanitve, razen stroškov, ki so davčnemu zavezancu nastali pri teh dobavah v okviru opravljanja njegove dejavnosti.

Iz konkretnega primera izhaja, da bo davčni zavezanec sicer opravil obdavčeno dobavo in od te dobave obračunal DDV (dobava stanovanjske hiše), vendar stroški nočitev in prehrane, ki so sicer zajeti v vrednosti te dobave, ne bodo neposredno zaračunani prejemniku dobave stanovanjske hiše niti uporabnikom nočitev in prehrane (delavcem). Davčni zavezanec na podlagi navedenega torej ne more uveljaviti pravice do odbitka DDV od stroškov nočitev in prehrane.

Na podlagi obrazložitve v predlogu sprememb zakona v zvezi s spremembo 66. člena je opravljen le redakcijski popravek te določbe, zato se stališče DURS, ki je bilo objavljeno leta 2004, ni spremenilo.